HANKKEEN ASETTAMINEN: TOIMEKSIANTO TALOUSNEUVOSTON SIHTEERISTÖLLE  

Asettaminen
	
	Valtioneuvoston kanslia on tänään asettanut talousneuvoston sihteeristön toteutettavaksi selvityshankkeen globalisaation synnyttämistä haasteista, talouden sopeutumisesta ja politiikkavastauksista haasteisiin.  

Toimikausi
	
	6.3.2006 – 31.12.2006  

Taustaa
Globaali kilpailu on voimakas haaste Euroopan Unionille ja sen jäsenmaille. Unioni ei ole vuonna 2000 käynnistetystä Lissabonin prosessista huolimatta pystynyt kokonaisuudessaan kohentamaan kilpailukykyään tavalla, joka turvaisi ikääntyvän Euroopan kyvyn menestyä kilpailussa ja turvata kaikille kansalaisille säälliset elinolot. Näkyvinä ilmauksina tästä ovat korkea työttömyys, monien syrjäytyminen ja kokonaistuotannon hidas kasvu. Näistä lähtökohdista on vaikea turvata väestön ikääntymistä johtuvat eläke- ja palvelujärjestelmien kasvavat rahoitustarpeet.

Osa Unionin jäsenmaista on kuitenkin pystynyt vastaamaan haasteisiin verraten hyvin ja hyödyntämään uusia mahdollisuuksia. Ne ovat lisäksi kyenneet tähän uhraamatta Euroopassa laajasti jaettuja arvoja sosiaalisesta koheesiosta tai pikemminkin rakentaen niiden varaan. Suomea voidaan pitää yhtenä näin olosuhteiden muutoksiin reagoineista maista, vaikka ongelmitta sekään ei ole selvinnyt.

Globaali muutos etenee samanaikaisesti vähentymättömällä voimalla ja kehitykseen vastaaminen ja sen hallinta vaatii uusia toimia. WTO-neuvottelut edellyttävät Euroopalta aktiivisuutta. Ilmasto- ja energiakysymykset ovat tulleet paljon vahvemmin esille talouskehityksen reunaehtoina ja vaativat aktiivista politiikkaa niin kansallisella, eurooppalaisella ja globaalilla tasolla.

Suomen EU-puheenjohtajuuskausi ajoittuu tärkeään vaiheeseen. Uusitun Lissabonin strategian ensimmäiset kansalliset toimintaohjelmat tulevat päivitettäviksi kuluvan vuoden syksyllä. Sisämarkkinoiden kehittäminen ennen kaikkea palveluiden kaupan alueella vaatii määrätietoista toimintaa. Rakennerahasto-ohjelmat ovat muuttumassa.

Suomella on erinomainen mahdollisuus kehittää ja edistää puheenjohtajuuskaudellaan eurooppalaista vastatusta globalisaatiohaasteeseen. Suomen osaamiseen perustuva kilpailukykystrategia näyttäisi toimineen hyvin, monien mielestä jopa esimerkillisellä tavalla. Tämä antaa Suomelle hyvät edellytykset tukea positiivista, eteenpäin katsovaa ja samalla sosiaalista koheesiota ylläpitävää lähestymistapaa globalisaatioon.

Tehtävä

Edellä todetuista talousneuvoston sihteeristö on saanut tehtäväksi toteuttaa koti- ja ulkomaisten asiantuntijoiden avustamana selvityshanke globalisaatiosta, sen Euroopalle ja Suomelle asettamista politiikkahaasteista ja globalisaatiopolitiikan vastauksista näihin haasteisiin. Hanke saattaa uusimman tutkimustiedon pohjalta ajan tasalle arvion globalisaatiokehityksen luonteesta ja tarkastelee aiempaa laajemmin politiikkahaasteita koko Euroopan näkökulmasta.   

Selvityshanke toteutetaan niin, että se palvelee samalla parhaalla mahdollisella tavalla EU-puheenjohtajuuskauden tavoitteita ja Suomen kansallisen Lissabon-ohjelman päivitystä, jonka valtiovarainministeriö koordinoi erillisenä prosessina.

Tavoitteet 

Hankkeen tavoitteena on syksyllä, Suomen puheenjohtajuuskaudella valmistuva analyysi globalisaatiosta ja siihen suoraan ja välillisesti liittyvistä Euroopan ja Suomen politiikkahaasteista ja näiden pohjalta syntyvät arviot politiikan kehittämistarpeista.  

Rakenne

Hankkeessa tarkastellaan yhtäältä globalisaatiokehitystä ja siihen liittyviä politiikkahaasteita sekä niihin vastaamista koko Euroopan näkökulmasta. Tarkastelu pohjautuu keskeisesti kansainvälisiltä korkean tason asiantuntijoilta tilattaviin katsauksiin ja puheenvuoroihin.

Hankkeessa analysoidaan myös esimerkkinä Suomen talouden sopeutumista uusiin olosuhteisiin, tulevaisuuden sopeutumispaineita ja mahdollisuuksia ja niistä nousevia politiikkahaasteita ja politiikan kehittämistarpeita pidemmällä aikajänteellä. Tämän osan tarkastelut rakentuvat pääosin kotimaisilta tutkimuslaitoksilta tilattavien selvitysten ja viranomaisten tuottaman aineiston varaan.

Organisointi
	
Talousneuvoston sihteeristö vastaa hankkeen toteuttamisesta. Selvitystyötä tukemaan sihteeristö kokoaa asiantuntijaverkoston, johon kutsutaan asiantuntijoita eri ministeriöistä, tutkimuslaitoksista, korkeakouluista ja innovaatio-organisaatioista. 

Hankkeen yhteydessä aktivoidaan Suomi maailmataloudessa -hankkeessa käynnistetty toimialakohtainen vuoropuhelu. Hankkeeseen sisältyy myös erimuotoisten seminaarien ja yhden laajahkon konferenssin järjestäminen.

Hankkeessa tehtävä työ koordinoidaan valtiovarainministeriön valmisteluvastuulla olevan Suomen kansallisen Lissabon-ohjelman valmisteluun liittyvän erillishankkeen kanssa niin, että hankkeen tulokset palvelevat mahdollisimman hyvin Lissabon-ohjelman päivitystä. Tässä tarkoituksessa perustetaan yhteistyöryhmä, johon kuuluvat valtiosihteeri Risto Volanen (pj.), valtiosihteeri Pertti Rauhio, valtiosihteeri Stefan Wallin, alivaltiosihteeri Vesa Vihriälä ja ylijohtaja Jukka Pekkarinen.

Hankkeesta raportoidaan sen kuluessa hallitukselle ja talousneuvostolle.

Selvitys valmistuu kokonaisuudessaan joulukuussa 2006, mutta sen avainosioiden tulee olla käytettävissä jo syyskuussa.

Kustannukset ja rahoitus 

Työ tehdään virkatyönä. Kokouspalkkioita ei makseta. Valtioneuvoston kanslia maksaa asiantuntijaverkoston jäsenten matkakustannukset valtion matkustussäännön mukaisesti.  

Projektipäällikön ja mahdollisten muiden sihteereiden palkkauksesta ja mahdollisista asiantuntijapalkkioista ja julkaisuista on tehtävä erikseen asianmukaiset valtioneuvoston kanslian päätökset. 

	

Pääministeri				 	Matti Vanhanen 

Hallintojohtaja 				Auni-Marja Vilavaara		 								 

JAKELU 	

		Ministerit, kansliapäälliköt, ohjausryhmän jäsenet

TIEDOKSI
Ministeriöt
HARE
Valtioneuvoston kanslian toimintayksiköt		
VNK kirjaamo